FRA  NÆR  OG  FJERN 


MÅNEDENS  BUDSKAB 
fra  København  stav 


En  dag  kom  nogle  af  de  skriftkloge  med 
den  hensigt  at  fange  ham  i  en  fælde  med 
spørgsmålet:  »Hvilken  befalinger  den  stør- 
ste i  loven?« 

Det  svar,  de  fik,  var:  »Du  skal  elske  Her- 
ren din  Gud  af  hele  dit  hjerte,  sjæl,  sind  og 
styrke.«  Og  Kristus  fortsatte:  »Der  er  et 
andet  bud,  der  er  dette  lig,  nemlig:  »Du  skal 
elske  din  næste  som  dig  selv«.« 

Dette  forvirrede  dem  tilsyneladende,  for 
de  spurgte,  hvem  deres  næste  var.  For  at 
belyse  dette  gav  Kristus  dem  lignelsen  om 
Den  barmhjertige  Samaritan.  Denne  hg- 
jielse  levner  ingen  tvivl  om,  hvem  der  er 
vores  næste,  og  hvad  vores  pligt  overfor 
ham  er. 

Da  min  hustru  og  jeg  i  1968  blev  med- 
lemmer af  Jesu  Kristi  Kirke  af  Sidste  Dages 
hellige  modtog  vi  kort  efter  et  brev  fra 


daværende  missionspræsident.  Don  L. 
Christensen,  som  ønskede  os  til  lykke  med 
dåben  og  medlemskabet  i  Herrens  Rige. 
Samtidig  kom  han  også  med  en  advarsel, 
som  lød :  »Husk  altid  på,  at  det  værk,  som  I 
nu  har  tilsluttet  jer,  er  et  fuldkomment  værk, 
men  husk  også  på,  at  medlemmerne  ikke  er 
fuldkomne...« 

Denne  advarsel  har  jeg  altid  haft  i  bag- 
hovedet -  ikke  som  en  undskyldning  for 
mig  selv  -  men  for  at  hjælpe  nye  medlemmer 
(og  også  gamle)  til  at  være  tålmodige  med 
deres  næste  samt  til  i  højere  grad  at  bygge 
på  et  personligt  vidnesbyrd  i  stedet  for  på 
andre  mennesker. 

Mens  jeg  var  biskop,  kom  jeg  nogle  gange 
ud  for  medlemmer,  som  ikke  helt  havde 
forstået,  hvad  kærlighed  til  næsten  betød. 
De  ville  ikke  glemme  og  de  kunne  -  eller 

ville  -  derfor  ikke  tilgive,  og  de  havde  derfor 
måske  i  årevis  båret  på  en  byrde,  som 
hæmmede  dem  i  at  nå  deres  fulde 
udvikling. 

Herren  forlanger  af  os,  at  vi  tilgiver  alle, 
og  såvidt  jeg  har  kunnet  læse  og  forstå,  er 
der  ikke  sat  nogen  grænse  for  os,  for  hvem 
vi  skal  tilgive.  Men  hvordan  kan  man  tilgive 
et  andet  menneske,  hvis  man  til  stadighed 
husker  på,  hvad  man  mener,  vedkommende 
har  såret  én  med  eller  har  gjort  imod  én? 

Nogle  gange  har  jeg  hørt  udtalelsen:  »Jo, 
jeg  vil  tilgive,  men  jeg  har  en  god  hukom- 
melse!« Hvor  selvmodsigende. 

Nej,  lad  mig  sige  til  alle :  »Tilgiv  og  glem.« 


Husk  på,  at  vi  alle  er  Guds  børn,  at  vi  alle 
er  åndelige  brødre  og  søstre,  samt  at  vi  alle 
har  de  samme  muligheder  for  at  komme 
tilbage  til  Herren.  Lad  os  ikke  bremse  os 
selv  af  bagateller.  Lad  os  ikke  gå  og  ruge 
over  dem,  for  ofte  er  de  jo  grunden  til,  at 
»en  myg  bliver  til  en  elefant«.  Vi  skal  snarere 
gå  den  anden  vej  og  lade  en  elefant  blive  til 
en  myg! 

Mit  vidnesbyrd  er,  at  Gud  lever,  at  vi  alle 
er  hans  børn,  og  at  vi  alle  er  Uge  meget  værd 
i  hans  øjne. 

Johan  Stenholm  Koch 
Førsterådgiver 


Norden  får  sit  eget  tempel 


af  Erik  Toft,  København  3.  ward 

I  forbindelse  med  generalkonferencen  i  april 
1 98 1  i  Salt  Lake  City  blev  det  bekendtgjort, 
at  der  skulle  bygges  yderligere  ni  templer, 
hvoraf  det  ene  skulle  placeres  i  Stockholm. 
Dette  skulle  bringe  det  totale  antal  af  tem- 
pler op  på  37. 

De  nye  templer  vil  blive  bygget  i  Chicago, 
Dallas,  Guatemala  City,  Lima  i  Peru, 
Frankfurt,  Seoul  Korea,  Manila  Philippi- 
nerne og  Johannesburg  Sydafrika. 

Bekendtgørelsen  omfatter  både  det  stør- 
ste antal,  der  nogensinde  er  foreslået,  samt 
det  mest  internationale.  Ud  af  de  37  er  de  2 1 
annonceret  inden  for  de  sidste  syv  år.  I  den 
forbindelse  siger  præsident  Kimball:  »Vi 
håber,  at  alle  Sidste  Dages  Hellige  af  hver 
nationalitet  kan  få  et  tempel«. 

Det  tempel,  der  skal  bygges  i  Stockholm, 
vil  være  på  790  kvadratmeter  i  ét  plan  samt 
kælder,  hvilket  størrelsesmæssigt  skulle 
svare  til  kirkebygningen  på  Maglegårdsalle. 
Indretningsmæssigt    vil    der    være  to 


endowmentrum,  hver  med  plads  til  20  per- 
soner. Desuden  vil  der  være  ét  beseglings- 
værelse.  Man  forventer,  at  der  i  begyndelsen 
kan  udføres  ca.  13000  endowments  om 
året. 

Det  er  endnu  ikke  bestemt,  hvor  templet 
skal  placeres  i  Stockholm.  I  henhold  til  den 
tidsplan  man  har  besluttet  sig  til,  skal 
grunden  være  fundet  og  købt  inden  udgan- 
gen af  1981,  ligesom  de  fornødne  tilladelser 
fra  offentlige  myndigheder  mv.  skal  være 
ordnet  inden  da.  Endelig  skal  bygningerne 
opføres  i  løbet  af  1 982  og  være  gjort  færdige 
inden  udgangen  af  dette  år. 

Ældste  Bo  G.  Wennerlund,  der  er  regio- 
nalrepræsentant for  Skandinavien,  vil  fun- 
gere som  byggekomiteens  formand.  De  fem 
skandinaviske  stavspræsidenter  vil  være 
medlemmer  af  denne  komite. 

Prisen  skønnes  at  beløbe  sig  til  ca.  15 
mio.  Dkr.  incl.  inventar,  installationer  og 
anlæggelse  afgrund  mv.  Hertil  skal  lægges 

købsprisen  for  grunden,  som  beregnes  til 
ca.  5  mio.  Dkr.,  hvilket  giver  et  samlet  beløb 
på  ca.  20  mio.  Dkr..  for  gennemførelsen  af 
hele  projektet. 

Tempeldistriktet  omfatter  medlemmerne 
i  Danmark,  Norge,  Sverige  og  Finland. 
Tempeldistriktet  for  Frankfurt-templet 
dækker  Vest-Tyskland,  Østrig,  Belgien, 
Holland  og  Nord-Frankrig. 


Tempeldistriktet  kommer  til  at  betegnes 
som:  »Stockholm  Sverige  Tempeldistrikt«, 
og  medlemmerne  er  p.t.  organiseret  således: 
Århus  stav,  København  stav,  København 
mission,  Helsinki  stav,  Helsinki  mission, 
Oslo  stav,  Oslo  mission,  Gøteborg  stav, 
Gøteborg.mission,  Stockholm  stav,  Stock- 
holm mission. 


Stavskonference  i  Århus  stav 


På  Møllevang  Skolen 

Søndag  den  10.  maj  1981  var  der  stavskon- 
ference i  Århus.  Konferencens  emne  var: 
Missionærarbejdet. 

Kl.  8,30  var  der  præstedømmets  leder- 
skabsmøde,  hvor  stavspræsident  Knud  B. 
Andersen  og  Robert  D.  Hales  fra  De  halv- 
fjerds første  Kvorum  underviste.  Der  var 
ca.  60  til  stede. 

Kl.  10,15  var  der  konference-lederskabs- 
møde  for  alle  over  16  år. 

Niels  Ove  Andersen  præsenterede  vort 
ansvar  som  missionærer  i  4  punkter.  Vi 
skal: 

1.  forberede  vore  børn,  især  sønnerne  til 
at  tage  på  fuldtidsmission.  De  skal  lære 
at  spare  op.  Den,  der  selv  sparer  op, 
får  større  udbytte  end  den,  der  er 
afhængig  af  forældrene.  De  skal  lære 
at  lave  mad,  vaske  tøj,  studere  i 
skrifterne. 

2.  forberede  os  selv,  så  vi  som  ægtepar 
kan  blive  missionærer. 

3.  gøre  os  til  venner  med  nogle  uden  for 
kirken  hvert  år. 

4.  støtte  missionærarbejdet  økonomisk. 

Billedbåndet  »Lad  os  dele  evangeliet  med 
andre  gennem  missionærtjeneste  i  præste- 
dømmet« blev  vist. 

Knud  B.  Andersen  talte  om  missionærud- 
fordringen i  Århus  stav.  Når  noget  ikke 
lykkes,  kan  vi  gå  to  veje: 

1.  Vi  kan  sige:  dette  program  dur  ikke. 

2.  Vi  kan  prøve  at  dygtiggøre  os  og  søge 
Herrens  hjælp. 

Præsident  Kimball  har  sagt:  »Virkelig  og 
vedvarende  vækst  kommer  som  et  resultat 
af  samarbejde  med  alle  implicerede  parter, 
ikke  ved  smarte  metoder.«  Vi  må  komme 
over  vores  blufærdighed  ved  at  nævne  Frel- 
serens navn  og  tale  om  evangeliet.  Gud 


ønsker  at  hjælpe  os,  hvis  vi  har  tro.  Evange- 
liet vil  være  til  glæde  for  alle  familier,  uanset 
hvor  de  befinder  sig.  Lad  os  være  opmærk- 
somme på,  hvad  der  sker  om  os  i 
samfundet. 

Jørn  Holm  Bendtsen  talte  om  missionær- 
udfordringen  i  Århus  gren,  og  hvordan  de 
forberedte  sig  til  at  tage  udfordringen  op. 
Vi  må  udvælge  familier  og  finde  tid  til  at 
udføre  opgaven.  Missionærerne  skal  ikke 
bede  os  om  hjælp,  men  vi  skal  sige  til  mis- 
sionærerne: »Vi  har  en  dejlig  familie,  vil  I 
hjælpe  med  at  undervise  dem«. 

Robert  D.  Hales:  Evangeliets  første 
principper  er  meget  vigtige.  Efter  omven- 
delse er  vi  parate  til  at  bhve  døbt.  Tro  på 
Kristus  giver  os  styrke.  Mange  tror  ikke  på 
Kristus  og  lærer  det  måske  kun  gennem  os. 
Vi  må  bære  vidnesbyrd  for  andre  mennesker 
-  så  forsvinder  frygten  for  at  tale  med 
fremmede.  Andre  kan  ikke  få  et  vidnesbyrd 
uden  gennem  jeres  vidnesbyrd.  Bliv  døbt, 
gå  i  templet,  efterlev  budene,  vær  rene  -  så 
vil  folk  tro  på  vore  vidnesbyrd.  Vi  må  advare 
vor  næste  og  fortælle  dem  6m  evigt  liv. 
Hvor  vi  kom  fra,  hvorfor  vi  er  her,  og  at  vi 
kan  vende  tilbage  til  Gud.  Det  er  et  glædeligt 
budskab.  Velsignelser  kommer  ind  i  vort  liv 
ved  at  efterleve  lovene. 

Alle  nuværende  og  tidligere  missionærer 
sang  »Kom  Israels  ældster«  og  broder  Vagn 
Darre  sluttede  med  bøn. 

Til  stede  ved  dette  møde:  ca.  425. 

Kl.  12,30  Konferencens  hovedmøde 

Efter  indledningssalme  og  bøn  opretholdtes 
generalautoriteterne  og  stavens  funktionæ- 
rer. Det  blev  oplyst,  at  staven  havde  12 
fuldtidsmissionærer  og  20  stavsmissionærer 
udsendt, 

Ungdomskoret  sang:  En  yndig  ogfryde- 

fuld  sommertid. 

Knud  B.  Andersen  udtalte,  at  vi  skal  glæde 
os  over,  at  vi  nu  får  et  tempel  i  Stockholm. 
Vi  vil  prioritere  betaling  til  dette  tempel 
højere  end  betaling  til  stavens  byggefond. 

Torben  Jensen,  som  er  kaldet  til  at  være 
missionær  i  Norge  28/  5  8 1  talte  om  »hvor- 
dan jeg  har  forberedt  mig  til  at  gå  på 
mission«. 

Jan  Petersen  (hjemvendt  missionær)  talte 
om  »hvad  min  mission  har  betydet  for  mig«. 

Karna  Pedersen  (ny  stavsprimarypræsi- 
dentinde).  Vi  tralle  Guds  børn.  Nogle  har 
mange,  andre  færre  talenter,  det,  der  betyder 
noget  er,  at  vi  gør  vort  bedste. 

Efter  fællessalme  »Jorden  med  sit  blom- 
sterflor« hørte  vi  fra  missionspræsident- 
parret,  som  snart  forlader  Danmark. 

Missionspræsidentens  hustru  søster  Jen- 
sen udtrykte  taknemlighed  over  at  have 
forældre,  hun  kunne  se  op  til,  og  glæde  over 
at  have  været  i  Danmark. 

Missionspræsident  Richard  C.  Jensen 
talte  om  Guds  kærlighed,  og  udtrykte  kær- 
lighed til  sin  hustru.  Det  bliver  svært  at  tage 
fra  dette  dejlige  land.  Vis  jeres  kærlighed 
mod  dem  i  jeres  nærhed. 

Knud  B.  Andersen  udtrykte  tak  til  mis- 
sionspræsidentparret  og  udtalte  at  »kær- 
ligheden er  ikke  noget  unge  mennesker  har 


eneret  på.« 

Str.  Hales:  Herren  elsker  alle  mennesker, 
dem  der  accepterer  evangeliet,  og  dem  der 
ikke  gør  det.  Han  bruger  dem,  der  har  hørt 
det,  til  at  fortælle  om  det  til  dem,  der  ikke 
har  hørt  det.  Evangeliet  er  fuldkomment, 
men  medlemmerne  ikke.  Det  tager  tid  for 
undersøgere  at  opdage  det.  Medlemmernes 
venlighed  får  undersøgere  til  at  føle  sig  godt 
tilpas  i  kirken.  Det  er  et  stort  ansvar  at  vide, 
at  evangeliet  er  sandt. 

Robert  D.  Hales  udtrykte  tak  til  sin  hustru, 
som  var  hans  bedste  kammerat  og  støtte. 
Vigtigheden  af  hjælpeforeningen  og  af  at 
støtte  og  hjælpe  vore  kvinder.  Primarys 
betydning  for  børnene.  Vi  skal  lytte  til  vore 
børn;  deres  tro  er  meget  enkel.  Præsident 
Kimball  er  en  mand  med  stor  kærlighed. 
Ældste  Hales  fortalte  oplevelser  fra  rejser 
med  præsident  Kimball,  bl.a.  på  Thorvald- 
sens Museum,  hvor  præsident  Kimball  gav 
dørvogteren  en  Mormons  Bog  med  bemærk- 
ningen »du  lever  mellem  stenapostle,  jeg 
lever  sammen  med  levende  apostle«. 

Ungdomskoret  sang:  »Min  hyrde  er 
Herren«. 

Bøn  v.  Bjarne  Bæk,  Skive. 

Til  stede  ved  hovedmødet  ca.  580. 


FRA  GAMLE  DAGE 

For  at  vække  medlemmerne  åndeligt, 
iværksatte  kirkens  ledere  i  1856  en  omven- 
delseskampagne,  som  nu  kaldes  »reforma- 
tionen«. Særligt  kaldede  missionærer 
besøgte  medlemmerne  og  udspurgte  dem 
og  stillede  spørgsmål  angående  deres  tro  og 
retskaffenhed.  Nogle  spørgsmål  drejede  sig 
om,  hvorvidt  man  holdt  sig  selv  og  sit  hus 
rent,  som  f. eks. : »  Vasker  du  dig  og  sørger 
for,  at  din  familie  også  gør  det  så  ofte,  som 


det  er  nødvendigt  for  helbred  og  renlighed, 
og  som  omstændighederne  tillader  det«? 
Rådgiver  i  Det  øverste  Præsidentskab 
Jedediah  Grant  spurgte:  »  Vasker  du  dig 
over  hele  kroppen  én  gang  om  ugen«? 
Instruktionerne  henstillede  også  til  med- 
lemmerne, at  de  skulle  holde  deres  huse, 
udhuse  og  omgivelser  rene  og  pæne. 

FRA  DESERET  NEWS  CHURCH  ALMANAC 

Stavskonference  i  København 
den  18.  og  19.  april  1981 


Lørdagsaftens-mødet 

Mødet  var  under  præsidium  af  regionalre- 
præsentant Bo  G.  Wennerlund  og  blev  ledt 
af  præsident  Amt  K.  Valgren. 

Som  indledning  sang  et  kor  bestående  af 
ca.  30  hjemvendte  missionærer  »Israel, 
Israel,  Gud  nu  kalder«  under  ledelse  af  Birgit 
Frederiksen  og  med  Inger  Rasmussen  ved 
flygelet. 

Som  første  taler  hørtes  præsident  Johan 
S.  Koch,  som  først  præsenterede  medlem- 
merne af  stavens  missionspræsidentskab 
dvs.  de  forskellige  wards  og  grenes 
missionsledere. 

Derefter  talte  præsident  Koch  om  det 
store  ansvar,  det  er  at  skulle  missionere,  og 
han  omtalte  missionspræsident  Richard  C. 
Jensens  store  indsats.  Præsident  Koch  viste 
en  mappe  med  de  programmer,  staven  vil 
bruge  i  sin  missionering,  og  han  bar  til  slut 
sit  vidnesbyrd,  hvori  han  fortalte,  at  han 
selv  havde  succes  med  at  fortælle  sine  kol- 
leger om  kirken. 

Derefter  vistes  lysbilledserien:  »Om  at 
dele  evangeliet  med  andre«. 

Stavspræsident  Henning  K.  Frederiksen, 
som  derefter  fik  ordet,  omtalte  missionær- 
koret, som  uforberedt  havde  fået  opgaven, 
men  som  havde  taget  den  op  på  samme 
måde,  som  de  sikkert  uforberedt  havde  taget 
imod  mange  udfordringer  på  deres  mission. 

Præsident  Frederiksen  talte  om,  hvordan 
man  kan  leve  i  harmoni  med  hinanden  ved 
at  følge  evangeHet  og  dele  det  med  hinanden. 
Jo  flere  vi  sender  på  mission,  des  flere  får 
missionærånden,  og  på  den  måde  er  det 
lettere  at  få  andre  til  at  lytte. 

Staven  har  for  øjeblikket  19  på  mission, 
1  rejser  snart  til  Bolivia,  og  der  er  mange  på 
vej. 

Biskop  Arthur  Sørensen,  Roskilde  ward, 
talte  derefter  om  udfordringen  til  at  få  flere 


medlemmer.  Man  kan  arbejde  på  det  på  to 
fronter: 

1 .  Det  er  vigtigt,  at  man  koncentrerer  sig 
om  de  unge  og  deres  oplæring  -  så  vil 
snart  alle  mellem  19  og  26  være  eller 
have  været  på  mission. 

2.  I  arbejdet  med  de  voksne  kan  det  være 
svært  at  motivere  et  helt  ward  samlet. 
Han  havde  derfor  prøvet  at  dele  wardet 
op  i  8  grupper,  hvor  de  enkelte  i  grup- 
perne nemmere  kan  hjælpe  og  moti- 
vere hinanden. 

Der  må  en  sindelagsændring  til.  Vi  har  talt 
længe  nok  om  at  være  missionærer.  Nu  må 
étTske  noget,  så  vi  lever  op  til  vort  ansvar. 

Efter  at  forsamlingen  havde  sunget :  »Hav 
tak  for  profeten...«  talte  ældste  Bo  G. 
Wennerlund  med  Helge  Nørrung  som  tolk. 

Ældste  Wennerlund  viste  nogle  billeder 
om  en  ung  mands  forvandling,  hvis  der 
ikke  bliver  sørget  for  ham.  Det  er  vigtigt,  at 
lederne  ikke  involverer  sig  så  meget  i  admi- 
nistrativt arbejde,  at  de  bliver  en  del  af  et 
program  i  stedet  for  at  løse  det. 

I  både  Visdomsordet  og  Tiendeloven  lig- 
ger der  store  velsignelser,  hvis  vi  blot  følger 
dem. 

Derefter  talte  ældste  Wennerlund  om 
missionærarbejdet.  Det  er  gået  frem  i  de 
sidste  3  år,  især  de  første  måneder  i  1981 
har  været  gode.  Hvis  vi  har  rene  og  positive 
tanker  om  vore  medmennesker,  og  hvis  vi 
har  kærlighed  til  hinanden,  så  vil  missione- 
ringen gå  fremad.  I  sit  vidnesbyrd  til  slut, 
sagde  ældste  Wennerlund,  at  der  er  ingen 
anden  lykke  i  verden,  end  den,  der  er  i  et 
evigt  ægteskab. 

Til  slut  sang  missionærkoret:  »Kom 
Israels  ældster«,  og  John  Hjelm,  Slagelse 
gren  sluttede  med  bøn. 

Referent:  Jørgen  Ljungstrøm 

Konferencens  hovedmøde 

Ligesom  ved  de  sidste  par  konferencer  var 
der  også  denne  gang  en  tre  kvarter  lang 
koncert  ved  stavskoret  som  indledning  til 
konferencens  hovedmøde.  Koret  udmær- 
kede sig  atter  ved  at  være  ualmindeligt  vel- 
syngende og  dannede  som  sådan  en  dejlig 
optakt  til  mødet.  Som  sædvanlig  var  Jørgen 
Ljungstrøm  dirigent  -  med  undtagelse  af  ét 
nummer,  hvor  det  var  Torben  A.  Valgren, 
16  år,  der  viste  sit  talent  som  dirigent.  Ved 
flyglet  var  Inger  Rasmussen. 

Mødet  var  under  præsidium  af  ældste  Bo 
G.  Wennerlund  og  lededes  af  stavspræsident 
Henning  K.  Frederiksen. 

Efter  indledningen  af  mødet,  hvorunder 
der  var  afløsninger  og  opretholdeiser  af 
stavsfunktionærer  samt  opretholdelse  af 
generalautoriteterne,  talte  stavspræsidenten 
-  bl.a.  om  det  pres,  der  i  dag  er  på  de  hellige 
udefra  -  i  skoler,  på  arbejdspladser  osv.  Vi 
må  lære  at  modstå  presset  og  holde  Herrens 
bud,  akkurat  som  det  altid  har  været  gen- 
nem alle  tider. 

Ved  generalkonferencen,  som  stavspræ- 
sidenten havde  deltaget  i,  havde  profeten 
lagt  stor  vægt  på,  at  vi  lever  et  rent  liv  i  de 
sidste  dage.  Samfundet  vil  bryde  sammen. 
Er  vi  beredt  til  det?  Har  vi  orden  i  vores 
forråd,  vores  økonomi,  tiende  og  offer- 
ydelser? 

Stavspræsidenten  omtalte  det  nye  tempel, 
som  skal  bygges  i  Stockholm,  og  som  vi 
skylder  Herren  stor  tak  for.  Lad  os  alle 


holde  budene,  så  vi  kan  have  åndeligt  fæl- 
lesskab med  himmelen. 

Søster  Grethe  Kiel,  præsidentinde  for 
stavens  hjælpeforening,  talte  om,  hvordan 
man  kan  ofre  til  bygningen  af  templet  ved 
at  spare  på  husholdningspengene.  Hun  bad 
alle  søstre  om  at  rejse  sig  op  og  bad  så 
brødrene  om  at  se  på  dem  -  at  se,  hvor 
meget  de  har  at  have  tillid  til,  at  modtage 
hjælp  af  -  og  hvor  meget  de  har  at  elske. 
Alle  søstre  opfordres  til  at  komme  til  hjæl- 
peforeningen, så  de  kan  lære  flere  »gør-det- 
selv«  programmer,  hvorved  der  kan  spares. 

Søster  Valeen  Jensen,  missionspræsi- 
dentens  hustru,  glædede  sig  i  sin  tale  over 
det  nye  tempel  i  Stockholm.  Hun  fortalte 
rørende  om,  hvordan  hun  huskede  at  hendes 
mor  strøg  hendes  forældres  tempeltøj  to 
gange  om  ugen,  da  de  arbejdede  i  templet. 

Missionspræsident  Richard  C.  Jensen 
roste  sin  hustru  og  sagde,  at  hun  var  den 
bedste  i  verden.  Han  talte  om  foråret,  som 
er  en  skøn  tid.  Mange  store  ting  er  sket  om 
foråret,  bl.a.  både  Kristi  fødsel  og  hans 
død.  Missionspræsidenten  læste  derefter 
beretningen  om  Kristi  besøg  hos  Nephi- 
terne,  og  han  bar  sit  vidnesbyrd  om,  at 
dette  værk  er  sandt. 

Til  slut  talte  ældste  Bo  G.  Wennerlund, 
og  som  en  særlig  hilsen  til  læserne  af  Den 
danske  Stjerne  har  ældste  Wennerlund 
overladt  os  manuskriptet  til  sin  tale,  som  vi 
derfor  bringer  i  hele  sin  længde. 

Referent:  Irma  Nielsen 


I  elskede,  lader  os  elske  hverandre, 
thi  kærligheden  er  af  Gud,  og  hver  den, 
som  elsker,  er  født  af  Gud  og  kender  Gud. 
Den,  som  ikke  elsker,  kender  ikke  Gud, 
thi  Gud  er  kærligheden. 
Deri  blev  Guds  kærlighed  åbenbart  iblandt 
os, 

at  Gud  har  sendt  sin  søn,  den  enbårne, 


til  verden, 
for  at  vi  skulle  leve  med  ham. 
Deri  består  kærligheden: 
ikke  at  vi  har  elsket  Gud, 
men  at  han  har  elsket  os 
og  udsendt  sin  søn  til  en  forsoning  for  vore 

synder. 

(1.  Johannes  brev  4:  7-10) 

Den  guddommelige  familie 

af  ældste  Bo  G.  Wennerlund 


Vi  tror  på  familiens  betydning  for  såvel 
samfundet  som  for  kirken.  Vi  tror,  at  fami- 
lierne er  som  murstenene  i  en  bygning.  Hvis 
murstenene  er  defekte  og  svage,  bliver  hele 
bygningen  brystfældig  og  falder  let  sammen 
ved  ydre  påvirkninger.  Et  samfund,  hvor 
familierne  holdes  sammen  af  indbyrdes 
kærlighed  og  omsorg,  er  et  stabilt  samfund, 
og  det  kan  blomstre  og  udvikles  til  gode  for 
alle  medlemmerne  af  det. 

Dette  er  en  af  årsagerne  til,  at  Kristi  kirke 
altid  har  lagt  stor  vægt  på,  at  det  enkelte 
medlem  og  familien  betjenes  på  en  sådan 
måde,  at  de  kan  forblive  enige  og  stærke. 
Cementen,  som  holder  bygningens  stene 
sammen,  udgøres  i  kirken  af  det  fællesskab, 
som  får  hver  familie  til  også  at  tage  sig  af 
andre  familier  og  enlige  medlemmer. 

To  familier 

Der  er  to  familier,  som  jeg  vil  tale  om  i  dag, 
den  ene  er  Adams  fysiske  familie.  Den  består 
af  alle  Adams  efterkommere,  dvs.  alle 
mennesker,  som  har  levet  på  jorden,  som 
nu  lever,  og  som  kommer  til  at  leve  her, 
indtil  jorden  har  opfyldt  formålet  med  sin 
skabelse;  uanset,  hvor  de  er  født,  uanset 
deres  race,  nationalitet  eller  religion.  Alle 
mennesker,  som  her  er  nævnt,  kan  via  sin 
slægtslinie  spore  sin  oprindelse  helt  tilbage 
til  Adam,  det  første  menneske  på  jorden. 
Alle,  dog  med  en  betydningsfuld  undtagelse, 
nemlig  Jesus  Kristus.  Kristi  Fader  i  kødet 
er  Vor  himmelske  Fader,  alle  ånders  fader 
(Hebr.  12:9),  derfor  kaldes  han  »Faderens 
enbårne  søn«  (se  Luk.  1:35). 

De  mennesker,  som  alene  tilhører  eller 
har  tilhørt  denne  Adams  fysiske  famihe 
kaldes  i  skriften  for  »menneskenes  børn«, 
»menneskenes  sønner  og  døtre«. 

Den  anden  familie  er  den  guddommelige 
familie.  De,  som  tilhører  denne  familie,  er 
de  mennesker  i  Adams  fysiske  familie,  som 


har  accepteret  Jesu  Kristi  evangelium  i 
hvilken  tidsuddeling,  de  end  har  levet  -  lige 
fra  Adams  tid  og  til  nu.  Det  er  de  mennesker, 
som  har  modtaget  evangeliets  frelsende 
forordninger  og  er  indgået  i  den  nye  og 
evige  pagt,  sådan  som  det  forordnes  i  Her- 
rens Hus.  De,  som  tilhører  denne  familie, 
kaldes  i  skriften  »Guds  børn«  og  »Guds 
sønner  og  døtre«. 

Ægteskab 

Vi  læser  i  skriften  om,  at  Guds  sønner  så,  at 
menneskenes  døtre  var  skønne  at  se  på,  og 
at  de  tog  sig  hustruer  blandt  dem  (1.  Mos. 
6:2).  I  Josep  Smiths  inspirerende  oversæt- 
telse læser  vi:  »Og  Noa  og  hans  sønner 
lyttede  til  Herren  og  gav  agt  på  hans  ord,  og 
de  kaldtes  Guds  sønner.  Og  da  disse  mænd 
begyndte  at  mangfoldiggøre  sig  på  jordens 
overflade,  og  da  der  blev  født  dem  døtre,  så 
menneskenes  sønner,  at  deres  døtre  var 
skønne,  og  de  tog  dem  til  hustruer  som  de 
lystede.  Og  Herren  sagde  til  Noa:  Dine 
sønners  døtre  har  solgt  sig,  og  se  min  vrede 
er  optændt  mod  menneskenes  sønner,  thi 
de  vil  ikke  lytte  til  min  røst«  ( 1 .  Mos.  8:1-3). 

Det  har  altid  været  Herrens  formaning 
til  hans  egne,  at  de  ikke  indgår  ægteskab 
udenfor  deres  tro.  Disse  formaninger  er  ofte 
blevet  gentaget  af  Herrens  nulevende  pro- 
feter. Grunden  er  indlysende:  Medlemmerne 
af  den  guddommelige  familie  bør  opdrage 
deres  børn  i  sandhedens  lys  og  »undervise 
dem  i  læren  om  omvendelse,  tro  på  Kristus, 
den  levende  Guds  søn,  og  om  dåb  og  den 
Helligånds  gave...«  (L&P  68:25). 

I  Adams,  Enoks,  Noas  og  de  andre  tidli- 
gere patriarkers  tid  fandtes  der  ingen  kon- 
ger, ministre,  guvernører,  borgmestre  eller 
lignende  politiske  embedsmænd.  Alt  var 
opbygget  efter  Den  patriarkelske  Orden, 
hvorefter  hver  fader  »regerede«  over  sine 
efterkommere.  Med  denne  af  Herren  ind- 

stiftede  ordning  fulgte  mange  velsignelser, 
men  også  mange  forpligtelser.  Adam,  Enok 
og  Noa  og  de  efterfølgende  patriarker  bar 
den  forpligtelse  at  undervise  alle  deres 
efterkommere  om  Herrens  love  og  veje  og 
at  mane  dem  til  at  vandre  retskaffent  for 
Herren.  »Og  det  skete,  at  Noa  profeterede 
og  belærte  om  det,  som  hører  Gud  til,  sådan 
som  det  var  i  begyndelsen«.  f(l.  Mos.  8:4, 
JSIO). 

Det  forventes  ligeledes  af  os  og  vore 
familier  i  vor  tid,  at  vi  skal  undervise  vore 
efterkommere  i  det,  som  hører  Gud  til  -  og 
ligeså  undervise  alle  A  dams  efterkommere. 
I  kirken  kalder  vi  dette  missionærpro- 
grammet. Vi  deler  evangeliet  med  vore 
slægtninge,  vore  naboer,  venner,  arbejds- 
kammerater, og  vore  sønner  går  ud  blandt 
menneskenes  børn  som  missionærer  med 
den  hensigt  at  undervise  alle  Adams  efter- 
kommere, så  de  kan  blive  indsamlede  og 
blive  medlemmer  af  den  guddommelige 
familie,  hvis  overhovede  og  fader  er  Jesus 
Kristus. 

De  tidligere  patriarker  havde  også  ansvar 
for  deres  efterkommeres  timelige  velfærd.  I 
dag  lærer  vi  hinanden  og  vore  familier  om 
den  forpligtelse,  at  hver  person  først  og 
fremmest  selv  skal  drage  omsorg  for  sit  eget 
timelige  velfærd  ved  at  uddanne  sig  og 
planlægge  sin  fremtid.  Hvis  nogen  af  for- 
skellige årsager  ikke  er  i  stand  til  at  klare  sig 
selv,  er  det  familiens  pligt  at  bistå  den  nød- 
lidende, indtil  han  igen  kan  stå  på  egne  ben. 
Hvis  familien  ikke  kan  hjælpe,  kommer  den 
guddommelige  familie  til  hjælp,  dvs.  Jesu 
Kristi  kirke.  Den  undervisning,  vi  giver,  og 
den  hjælpetjeneste,  som  er  organiseret  på 
denne  måde,  kalder  vi  velfærdsprogrammet. 

Det  er  en  betingelse  for  dem,  som  vil 
tilhøre  den  guddommelige  familie,  at  bør- 
nene besegles  til  deres  forældre,  forældrene 
til  hinanden  og  forældrene  igen  til  deres 
forældre  og  så  videre  helt  tilbage  til  Adam 
selv.  Disse  beseghnger  kan  kun  ske  i  Herrens 
Hus,  dvs.  i  templet  ved  dem,  som  er  i  besid- 
delse af  de  guddommeligt  gengivne  beseg- 


lingsnøgler;  At  hvad  de  binder  på  jorden 
skal  være  bundet  i  himmelen,  og  hvad  de 
løser  på  jorden  skal  være  løst  i  himmelen 
(se  Mat.  16:19  og  L&P  132:46).  Det  er 
kundskaben  om  denne  nødvendighed,  som 
motiverer  os  til  at  udføre  vor  slægtsfor- 
skning for  at  identificere  vore  forfædre  og 
i  Herrens  hus  udføre  evangeliets  frelsende 
forordninger  som  stedfortrædere  -  efter  at 
vi  har  udført  det  samme  arbejde  for  os  selv 
og  vore  nærmeste.  I  dag  kalder  vi  dette 
arbejde  for  det  genealogiske  program. 
Endnu  en  forpligtelse,  som  påhviler  dem, 
som  tilhører  den  guddommelige  familie  er 
at  tage  sig  af  hinanden.  Murstenene  i  Her- 
rens kirke  må  holdes  stærke.  Familieenhe- 
derne i  den  guddommelige  familie  behøver 
måske  hinanden  mere  end  nogen  andre 
familier,  eftersom  de  har  sluttet  den  hellige 
pagt  med  Herren,  at  de  vil  vandre  på  hans 
veje.  De  er  blevet  oplyst  om,  at  Herren  ikke 
lader  sig  spotte  (se  Efes.  6:7),  og  de  må  til 
stadighed  mindes  på  deres  pagter  og 
undervises,  så  de  kan  »leve  af  hvert  ord, 
som  udgår  af  Guds  mund«  (L&P  84:44).  De 
må  opmuntres  til  at  »bære  frugt,  og  det  en 
varig  frugt«  (Johs.  1 5: 1 6)  og  blive  styrkende 
af  det  fællesskab,  som  altid  bør  råde  blandt 
Guds  børn.  For  at  overkomme  alt  dette,  er 
alle  mænd,  som  bærer  præstedømmet, 
indenfor  deres  kvorummer  blevet  organise- 
ret i  det  program,  som  vi  kalder  hjemmelæ- 
rerarbejdet.  I  følge  dette  går  mændene  ud 
to  og  to  og  besøger  et  antal  tildehe  familier. 
Alle  kvinder  over  18  år  er  af  hjælpeforenin- 
gen organiserede  på  samme  måde  som  brø- 
drene i  præstedømmet.  De  besøger  regel- 
mæssigt deres  medsøstre  med  samme  hen- 
sigt -  at  hjælpe,  opbygge,  undervise  og  styrke 
hvor  som  helst,  det  behøves. 

Ind  imellem  sker  det  måske,  at  vi  hører 
om  et  »program«  her  og  et  »program«  der, 
og  vi  fristes  til  kun  at  tænke  på  dem  som 
»programmer«. 

Måtte  disse  mine  ord  hjælpe  enhver  til  at 
indse,  at  bag  ved  hvert  såkaldt  program  i 
kirken   findes    et    betydningsfuldt  og 

meningsfuldt  princip.  Disse  principper  er 
evige,  de  forandres  aldrig,  de  handler  om 
menneskelig  varme,  kærlighed  til  næsten, 
omtanke  for  alle  menneskenes  børn,  kær- 
lighed til  Gud  og  hans  værk.  »Program- 
merne« er  blot  hjælpemidler,  organiserede 
handlinger,  som  bliver  de  instrumenter,  som 
vi  anvender  for  i  handling  at  udføre  Herrens 
vilje,  så  »alle  jordens  folk  skal  velsignes«. 


(1.  Mos.  18:18,  se  også  26:4,  28:14). 

Når  vi  alle  har  lært  os  disse  principper  og 
har  iklædt  os  vort  ansvar  og  forpligtelser 
som  medlemmer  af  den  guddommelige 
familie  skal  Esajas'  profeti  opfyldes:  »Deres 
æt  skal  kendes  blandt  folkene,  deres  afkom 
ude  blandt  folkeslag;  alle,  der  ser  dem,  skal 
kende  dem  som  slægten,  Herren  velsigner« 
(Esa.  61:9). 


Etniske  minoriteter  undervises  nu  på 
deres  eget  sprog 


To  missionærer  i  Chicago  underviser  en 
koreansk  forretningsindehaver  på  hans 
eget  sprog. 


I  mange  store  byer  (især  i  USA)  lever  der 
store  grupper  mennesker,  som  gennem  deres 
afstamning  og  sprog  udgør  en  minoritet  i 
det  samfund,  de  lever  i. 

Præsident  Spencer  W.  Kimball  har 
anmodet  missionspræsidenterne  om  at  for- 
søge at  nå  ud  til  disse  minoritetsgrupper 
ved  at  kalde  fuldtidsmissionærer,  som  kan 
undervise  dem  på  deres  eget  sprog. 

1  f.eks.  Chicago,  Miami,  New  York,  Los 
Angeles,  Montreal  og  Melbourne  arbejder 
der  nu  missionærer,  som  kan  undervise 
østeuropæere,  asiater,  russere,  folk  fra  øerne 
i  Stillehavet  og  andre  emigranter  på  deres 
modersmål. 

Denne  nye  måde  at  sprede  evangeliet  til 
alle  stammer,  tungemål  og  folk  har  resulte- 
ret i  en  stærkt  forøget  dåbsprocent  blandt 
minoritetsgrupper,  som  ved  deres  sprog 
udskiller  sig  fra  det  samfund,  de  lever  i. 

(Fra  Church  News) 

Utah  Symphony  Orchestra 
i  Tivolis  koncertsal 


På  samme  måde,  som  Mormon  Tabernakel 
Koret  anses  for  at  være  kirkens  officielle 
kor,  betragtes  Utah  Symphony  Orchestra 
som  kirkens  officielle  symfoniorkester. 

Orkestret  har  ca.  90  medlemmer,  og  det 
er  et  af  de  største  og  fineste  i  USA.  Det  har 
bestået  siden  1940  og  fik  sit  virkelige  gen- 
nembrud omkring  1947.  Koncerterne  i 
Tivolis  koncertsal,  som  fandt  sted  den  17. 
og  18.  maj  1981,  var  en  del  af  orkestrets 
femte  internationale  turné. 

Utah  Symphony  Orchestra  har  indspillet 


mere  end  100  grammofonplader,  og  det 
giver  hvert  år  mere  end  200  koncerter. 

Dirigent  for  orkestret  er  Varujan  Kojian, 
som  er  født  i  Libanon.  Før  han  i  1979  blev 
valgt  til  chef  for  Utah  Symphony  Orchestra, 
havde  han  bl.a.  været  dirigent  ved  operaen  i 
Stockholm  og  ved  Symfoniorkestret  i 
Seattle  i  USA. 

Ved  de  to  velbesøgte  koncerter  i  Tivoli 
spillede  orkestret  et  dejligt,  varieret,  klassisk 
program.  Blandt  publikum  sås  mange  af 
kirkens  medlemmer. 

eev 


11 


Præsident  Kimball  på  besøg  hos 
præsident  Reagan 


Præsident  Ronald  Reagan  (tv)  får  af  p 
genealogisk  optegnelse  over  sin  familie. 

Præsident  Reagan  ved  nu,  at  det  eneste 
»kongelige«,  der  kan  findes  i  hans  slægtslinie 
på  moders  side  er  »hårdt  arbejdes  aristo- 
krati«, samt  at  en  af  hans  forfædre  kæmpede 
i  Den  amerikanske  Borgerkrig. 

Disse,  og  andre  oplysninger,  som  var  nye 
for  præsidenten,  var  indeholdt  i  en  5  centi- 
meter tyk  bog  med  genealogiske  optegnel- 
ser, som  han  fik  overrakt  den  13.  marts 
1 98 1  af  præsident  Spencer  W.  Kimball,  som 
besøgte  ham  i  Det  hvide  Hus. 

Ældste  Gordon  B.  Hinckley  af  De  tolvs 
Råd,  som  ledsagede  præsident  Kimball 


•sident  Spencer  W.  Kimball  overrakt  en 

sagde  at  præsident  Reagan  »sattte  stor  pris 
på  bogen.  Han  sagde,  at  han  ikke  havde  tid 
til  at  læse  mange  bøger  lige  for  tiden,  men 
denne  var  en,  han  ville  læse  med  den  største 
interesse«. 

»Fru  Reagan  kom  til  senere  og  sagde,  at 
hun  havde  set  bogen  og  at  hendes  mand  var 
meget  glad  for  den,«  sagde  ældste  Hinckley. 

Præsident  Kimball  fortalte  præsident 
Reagan,  at  »vi  beder,  for  at  De  må  blive 
støttet  i  enhver  retfærdig  bestræbelse.« 
Præsident  Reagan  svarede,  at  han  tror  på 
værdien  af  forbøn. 

Templerne  i  Atlanta  og  Santiago  påbegyndt 


Det  første  spadestik  til  det  første  tempel  i 
Nordamerikas  sydstater  i  Atlanta,  Georgia 
blev  taget  den  7.  marts  1981  af  præsident 
W.  Kimball  i  overværelse  af  over  10.000 
medlemmer  og  venner  af  kirken. 

Templet  skal  stå  færdigt  i  foråret  1982, 
og  det  skal  betjene  over  150.000  medlemmer 
4  fra  10  stater. 

I  Santiago,  Chile,  var  der  mere  end  6.000, 
der  deltog,  da  den  86-årige  præsident  Kim- 
ball tog  det  første  spadestik  til  det  andet 
tempel  i  Sydamerika  den  28.  maj  1981. 

Byggeriet  ventes  at  være  færdigt  i  løbet  af 
sommeren  1982,  og  templet  skal  betjene 
over  100.000  medlemmer  fra  de  26  stave  i 
Chile. 

(Fra  Church  News) 


Regionalmøde  i  Århus 

Lørdag  den  213.  maj  1981  afholdtes  regio- 
nalmøde i  Århus  for  Københavns  og  Århus 
stave. 

Kl.  11-12  var  der  et  fælles  åbningspro- 
gram,  hvor  stavspræsident  Knud  B.  Ander- 
sen redegjorde  for  det  3-dobbelte  formål 
med  regionalkonferencerne:  1)  at  undervise 
lederne  i  staven  2)  at  glædes  over  samvær 
med  kolleger  fra  den  anden  stav  og  udveksle 
ideer,  3)  at  lære  planlægning. 

Bo  G.  Wennerlund  og  hans  assistent 
Håkon  Palm  talte  om,  hvordan  planlægning 
hjælper  os  til  at  nå  målet,  sparer  tid,  og  gør 
os  mere  effektive.  Efter  deres  taler  demon- 
strerede de  forskellen  på  at  have  en  plan  og 


følge  givne  instruktioner  og  at  arbejde 
planløst. 

Kl.  12-12,15  gav  Århus  stav  frokost  til 
alle. 

Kl.  12,15-15  blev  deltagerne  delt  i  deres 
respektive  grupper,  til  undervisning  og 
diskussion. 

Kl.  1 5- 1 5,30  var  der  et  fælles  afslutnings- 
program,  hvor  stavspræsidenterne  Henning 
Frederiksen  og  Knud  B.  Andersen  og 
regionalrepræsentant  Bo  G.  Wennerlund 
med  deres  taler  afsluttede  konferencen. 

175  deltog  i  regionalmødet. 

E.R. 

En  timelig  forsvarer 


En  af  de  første  sidste  dages  hellige,  som 
havde  et  embede  i  den  offentlige  forvaltning 
i  et  land  udenfor  USA,  var  Frederik  Ferdi- 
nand Samuelsen  fra  Århus,  Danmark. 
Broder  Samuelsen,  som  var  udlært  meka- 
niker, blev  omvendt  til  mormonismen 
sammen  med  sin  hustru,  Marie,  i  1892,  da 
han  var  27  år.  Otte  år  senere  blev  han  valgt 
ind  i  byrådet  i  Århus,  Danmarks  næststørste 
by.  I  1906  blev  han  medlem  af  Rigsdagen, 
og  det  var  han  lige  til  1918. 

For  de  sidste  dages  hellige  var  det  en  stor 
fordel  at  have  et  trofast  kirkemedlem  i  en  så 
betydningsfuld  position.  Netop  som  broder 
Samuelsen  fik  sin  plads  i  Rigsdagen,  var 
der  i  USA's  senat  en  høring,  som  satte 
spørgsmålstegn  ved  det  tilbørlige  i,  at  ældste 
Reed  Smoot  kunne  fungere  som  senator  fra 
Utah.  På  grund  af  disse  kontroverser  var 
der  en  bølge  af  negativ  agitation  om  mor- 
monerne i  Europa.  I  mange  år  skabte  det  en 
dårlig  atmosfære  for  kirkens  medlemmer 
og  missionærer. 

F.  F.  Samuelsen  var  ikke  særlig  veltalende 
eller  politisk  snu,  men  det  var  måske  netop 
godt.  Han  var  en  mand  af  folket,  som 
arbejderne  kunne  identificere  sig  med.  I  hans 
position  var  han  i  stand  til  at  forsvare  kirken 
og  dens  missionærer  mod  falske  anklager 
og  insistere  på,  at  de  sidste  dages  hellige  fik 
lov  til  at  udøve  den  religiøse  frihed,  som  de 
var  berettiget  til. 

I  taler  i  Rigsdagen  og  gennem  kontakt 
med  regeringskontorer  og  offentlige  instan- 
ser hjalp  han  med  at  opbygge  mormonernes 
ret  til  at  holde  gudstjenester,  til  at  forrette 
begravelser  og  til  at  udføre  missionærar- 
bejde.  Med  en  så  sympatisk  og  ærlig  mand 
indenfor  lovgivningsmagten  til  at  forsvare 
mormonismen  blev  det  på  en  eller  anden 
måde  vanskeligere  for  danskerne  at  tro  på 
de  anklager,  der  sagde,  at  mormonerne  var 
engageret  i  »hvid  slavehandel«  eller  på  anden 


måde  udgjorde  en  trussel  mod  landets 
morallove. 

I  adskillige  måneder  i  19 1 8- 1 9,  da  de  fleste 
amerikanske  missionærer  blev  kaldt  hjem 
på  grund  af  Den  første  Verdenskrig,  tjente 
broder  Samuelsen  som  præsident  for  Århus 
Konference  (distrikt).  Søster  Samuelsen 
tjente  i  mange  år  som  præsidentinde  for 
hjælpeforeningen  i  Århus  gren.  Familien 
emigrerede  senere  til  Salt  Lake  City,  hvor 
broder  Samuelsen  blev  kaldet  til  tempelar- 
bejde,  og  hvor  han  for  en  tid  præsiderede 
over  de  derværende  aktiviteter  for  skan- 
dinaviske sidste  dages  hellige. 

(Åf  Richard  L.  Jensen,  fra  serien  »Profiler 
fra  fortiden«  i  Church  News) 

Young  Ambassadørs 


Tusinder  af  begejstrede  publikum'er  over 
hele  Norden  kunni  i  april  og  maj  1981 
glæde  sig  over  at  se  og  høre  Young  Ambas- 
saders optræde.  Den  danske  Stjerne  har 
samlet  nogle  klip  af  udtalelser  fra  forskellig 
side: 

Sankt  Annæ  Gymnasium,  København 

...Medlemmerne  af  Young  Ambassaders 
er  studenter  på  Brigham  Young  University 
udvalgt  blandt  27.000,  fordi  de  er  dygtige 
dansere,  sangere  og  musikere.  Deres  pro- 
gram omfatter  numre  fra  musicals,  westerns 
og  folkesange.  De  har  optrådt  i  Sovjetu- 
nionen, Kina,  Japan,  Indien,  Sydamerika, 
Canada,  flere  vesteuropæiske  lande  og 
naturligvis  overalt  i  USA.  Young  Ambas- 
saders er  amatører,  men  optræder  så  pro- 


fessionelt, som  man  kan  ønske  sig... 

Hr.  Bent  Clausen,  skolekonsulent.  Horsens 
(uddrag  af  brev  til  Informationstjenesten): 

...Dernæst  må  jeg  udtrykke  min  store 
beundring  for  gruppen.  Det  var  simpelthen 
fantastisk,  en  virkelig  oplevelse  for  alle  til- 
hørere, uanset  aldersklasse.  Det  var  profes- 
sionel underholdning  i  topklasse. 

Jeg  fulgte,  som  arrangementets  koordi- 
nator her,  gruppen  det  meste  af  dagen  og 
fik  indtryk  af  en  sjælden  fin  hjælpsomhed, 
venlighed  og  samarbejdsvilHghed.  Som 
ikke-medlem  af  Deres  trossamfund  må  jeg 
sige,  at  bedre  og  værdigere  repræsentanter 
for  Brigham  Young  Universitetet  og  dets 
sponsor  næppe  kan  findes... 

Br.  Erik  Andersen,  Wardstidende,  Køben- 
havn 3.  ward: 

...Hvor  finder  man  en  livsglæde  magen  til 
den,  som  de  unge  udviste  gennem  et  par 
timers  underholdning  i  form  af  sang,  musik 
og  dans.  Der  var  fart  over  feltet  hele  tiden, 
og  det  var  ikke  underligt,  at  det  lød  hæs- 
blæsende, når  de  annoncerede  numrene  på 
dansk,  let  krydret  med  amerikansk  accent. 
Særligt  imponerende  virkede  deres  tøjskift 
bag  kulisserne  -  det  tog  ikke  mange  sekunder 
-  og  det  sad  som  det  skulle. 

Trods  professionalitet  i  topklasse  var  der 
hjertevarme  bag  deres  præstation.  En  særlig 
glæde  var  det  at  gense  -  og  høre  -  missions- 
præsidentparrets  datter  Tamara  Jensen 
(Tammy)  og  hendes  2  »børn«:  bugtaler- 
dukkerne... 

Br.  Carl-Johan  Grabe,  medlem  af  Esbjergs 
kulturudvalg  vedrørende  tilrettelæggelsen 
af  Esbjergs  Festuge: 

»En  fantastisk  oplevelse«  -  »Alle,  der  ikke 
har  set  og  hørt  disse  unge  mennesker,  er 
blevet  snydt  for  noget  helt  specielt«  -  »Er  de 


mormoner  alle  sammen?«  -  »Bare  denne 
gruppe  boede  her  i  Danmark«  -  »Denne 
oplevelse  var  meget  professionel,  men  med 
amatørens  spontane  glæde«. 

Disse  udbrud  er  blot  nogle  af  de  få,  som 
gav  genlyd  overalt  efter  Young  Ambassa- 
dors  optræden  i  forbindelse  med  Esbjergs 
første  Festuge. 

Gruppen  optrådte  den  2.  maj  med  to 
forestillinger,  og  disse  blev  overværet  af  ca. 
450  ovenud  glade  og  tilfredse  tilhørere. 

Da  jeg  overfor  udvalget  fremkom  med 
forslaget  om  at  få  Young  Ambassaders  til 
byen,  'ev  dette  mødt  med  en  del  skepsis, 
men  da  jeg  begrundede  forslaget  med,  at 
det  var  et  familievenligt  program,  blev  det 
straks  vedtaget. 

De  unge  mennesker  blev  fortrinsvis  ind- 
kvarteret hos  ikke-medlemmer,  og  alle  disse 
har  jeg  senere  talt  med,  og  alle  var  meget, 
meget  positive  over,  at,  at  de  unge  ameri- 
kanere udviste  en  så  eksemplarisk  opførsel, 
som  de  aldrig  nogensinde  tidligere  har  været 
vidne  til.  Med  andre  ord:  Alle  tiders 
missionærer! 


Udsendt  missionær  fra  København  stav 


Den  30.  april  198 1  rejste  Charlotte  Corfitzen 
Nielsen  fra  København  4.  ward  til  Bolivia, 
Santa  Crus  Missionen. 

HJEMMEPRODUKTION  OG  FORRÅD 

-  når  nødens  stund  er  inde, 
\er  tiden  til  forberedelseforpasset- 


Som  lovet  i  maj  nummeret  af  Den  danske 
Stjerne  kommer  her  opskrifter,  hvori  der 
indgår  en  hvedemix,  som  man  selv  kan 
lave. 

Læserne  inviteres  hermed  atter  til  at 
fremkomme  med  forslag  eller  forespørgsler 
vedrørende  hjemmeproduktion  og  forråd. 

Disse  sendes  til  lokalredaktøren: 

Ellen  E.  Valgren 
Zinnsgade  4 
2100  København  0 
Tlf.  01-26  93  30 

Hvedemix 

1  kg  fintkværnet  hvede 
'/j  kg  hvedemel 

21/2  dl  tørmælk 

2  tsk  salt,  2  dl  sukker 

3  spsk  bagepulver 

4  topspsk  tøræg 

Alt  sigtes  ned  i  hveden  og  blandes  godt. 
Opbevares  i  beholder  med  tætsluttende  låg. 
Bør  anvendes  indenfor  ca.  3  mdr. 


rosiner  røres  sammen  og  kommes  i  en  smurt 
og  melet  springform. 

Brun  farin,  kanel  og  evt.  nødder  blandes 
med  lidt  smeltet  margarine  og  bredes  ud 
over  kagen.  Bages  ca.  30  min,  ved  190°. 

Hvedemuffins  (24  stk.) 
8  dl  hvedemix 
4  dl  vand 

100  g  smeltet  margarine 

Røres  sammen  og  fyldes  i  smurte  metal- 
forme. 

Bages  ca.  15-20  min.  ved  200°. 

Hvedevafler  (6-8  store  vafler) 
6  dl  hvedemix 
4  dl  vand 

100  g  smeltet  margarine 
2  æg 

Hvedemix,  vand,  smeltet  margarine  og 
æggeblommerne  røres  sammen.  Æggehvi- 
derne piskes  og  vendes  i. 
Bages  i  vaffeljern. 


Hvedekage 
6  dl  hvedemix 
2  dl  vand 

50  g  smeltet  margarine 
1  dl  hakkede  rosiner 

1  dl  brun  farin 

2  tsk  kanel 

1  dl  hakkede  nødder  (evt.) 

Hvedemix,  vand,  smeltet  margarine  og 


Hurtigt  hvedebrød 
10  dl  hvedemix 
3  dl  vand 

100  g  smeltet  margarine 

Røres  sammen  og  lægges  i  en  smurt  form. 

Bages  ca.  50  min.  ved  175°.  Tages  ud, af 
formen  efter  nogle  minutter  og  afkøles  på 
en  bagerist.  Skal  være  helt  koldt,  før  det 
skæres  i  skiver.  Smager  dejligt  ristet. 

Hvidtøl 


Nedenstående  indlæg  er  hentet  fra  »Kriste- 
ligt Dagblad«  af  den  29.  maj  1981: 

Vidste  De,  at  der  er  alkohol  i  hvidtøl.  Dette 
mørke,  søde  fludium,  der  egner  sig  så  godt 
til  øllebrød,  men  egentlig  ikke  er  særlig 
drikkeligt.  I  modsætning  til  den  lyse  hvidtøl, 
der  imidlertid  med  sit  navn,  lys  pilsner,  fak- 
tisk siger,  hvad  det  er:  En  let  pilsner,  hvis 
alkohol-indhold  er  mindre  end  i  en  almin- 
delig pilsner,  men  altså  er  der. 

Men  der  er  altså  alkohol  i  en  hvidtøl.  Og 
der  er  også  nogle,  der  finder  den  drikkelig. 
Det  gjorde  i  hvert  fald  en  mand,  der  senere 
måtte  stå  til  ansvar  for  en  for  høj  spritus- 
promille,  da  politiet  havde  pågrebet  ham 
for  bilkørsel  i  påvirket  tilstand.  Han  havde 
rent  faktisk  kun  drukket  hvidtøl.  Otte  til  ti 
styks  af  mærket  Ceres  Knægt. 

Nu  har  Østre  Landsret  frifundet  manden. 
Han  kunne  ikke  vide,  at  man  kunne  blive 


beruset  af  at  drikke  hvidtøl  eller  -  som  det 
også  kaldes  -  nisseøl.  Til  hans  fordel  talte, 
at  heller  ikke  Rådet  for  større  Færdselssik- 
kerhed vidste  det.  Rådet  havde,  oplystes 
det  i  retten,  anset  den  mørke  hvidtøl  for 
ganske  ufarlig  i  forbindelse  med  trafik. 

Det  gør  Rådet  for  større  Færdselssik- 
kerhed ikke  mere.  Nu  kalder  man  hvidtøl 
for  en  »ulv  i  fåreklæder«,  når  det  gælder 
øldrikning. 

Og  ulve  i  fåreklæder  skal  man  som 
bekendt  vare  sig  for. 

Det  er  jo  ikke  sikkert,  at  retsvæsenet 
fremover  vil  fortsætte  den  smukke  praksis 
fra  Viborg,  hvor  man  lod  den  almindelige 
uvidenhed  om  hvidtøls  alkoholprocent 
komme  tiltahe  til  gode.  Men  måske  var  det 
en  god  ide,  om  alkoholprocenten  fremover 
blev  fastslået  på  flaskernes  etikette. 

kvart. 


Jeg  har  læst  en  bog  . . . 


ved  Jørgen  W.  Schmidt 

Jens  Jørgen  Nygaard 
»Kristne  samfund  i  Danmark« 

Her  er  en  bog,  der  er  et  fint  eksempel  på, 
hvad  godt  der  kan  komme  ud  af  et  samar- 
bejde mellem  en  forfatter  og  kirkens 
informationstjeneste. 

Et  sådant  samarbejde  foregår  efter  disse 
retningslinier:  Forfatteren  har  absolut  frie 
hænder  til  at  skrive,  hvad  og  hvordan  han 
vil.  Han  søger  oplysninger  og  får  dem  i  den 
udstrækning,  han  ønsker,  og  vi  kan  give. 
Når  stykket  om  os  er  skrevet,  får  vi  det  til 
udtalelse  i  manuskriptform,  og  vi  er  vel- 
komne til  at  komme  med  rettelser,  forslag 
og  tilføjelser  -  som  forfatteren  kan  benytte 


sig  af,  hvis  han  finder  det  rimeligt. 

I  dette  tilfælde  har  han  også  ønsket  at 
interviewe  et  par  unge  medlemmer  af  kirken, 
og  det  har  vi  selvsagt  hjulpet  ham  til  at 
gennemføre,  ligesom  vi  har  skaffet  ham  til- 
ladelse til  at  fotografere,  hvad  han  måtte 
ønske  billeder  af. 

Det  er  blevet  til  en  særdeles  fornuftig 
bog,  hvad  omtalen  deri  af  vores  kirke  angår. 
At  »Forslag  til  opgaver«  kommer  lige  efter 
kapitlet  om  os,  er  en  fordel  for  os,  især  da 
det  stærkt  anbefales  eleverne  at  opsøge 
medlemmer  af  andre  samfund  og  overvære 

en  gudstjeneste  eller  aktiviteter  i  andre  kir- 
ker. Her  er  lige  noget,  vi  er  interesserede  i! 
Der  henvises  også  til  telefonbogen  (er  vi 
alle  steder  registreret  rigtigt  dér?)  Det  anbe- 
fales også  i  bogen  at  få  kirkernes  repræsen- 
tanter til  at  komme  i  klassen  og  fortælle  om 
deres  tro.  Også  her  er  vi  som  bekendt  parate 


til  at  medvirke. 

»Kristne  samfund  i  Danmark«  er  ikke 
udtømmende,  hvad  vores  kirke  angår.  Det 
kan  heller  ikke  forventes  på  10  sider.  Men 
den  giver  et  rigtigt  og  sobert  indtryk,  der 
sikkert  kan  give  eleverne  appetit  på  at  få 
mere  at  vide.  Og  så  er  vi  godt  tjent  med  den. 


Jubilæumssportspræstationer  i  Århus  stav 


I  forbindelse  med  jubilæumsåret  1980 
arrangerede  Århus  stavs  sportsledere  et 
familiekondiprogram,  der  skulle  afvikles 
mellem  1.  januar  og  31.  december  1980. 

Alle  kunne  deltage  i  de  samme  discipliner, 
med  den  forskel,  at  de  under  30  år  havde 
den  korteste  tid  til  at  gennemføre  disciplinen 
i.  De,  som  var  under  30,  skulle  således  kunne 
løbe  2,4  km  på  14  min.  De  som  var  over  50 
havde  1 7  min.  til  den  samme  disciplin  -  med 
tilsvarende  tidsintervaller  for  aldersgrupper 
derimellem. 

Man  kunne  frit  vælge  mellem  løb  på  2,4 
km,  gang  på  3,4  km,  cykling  på  6,4  km, 
svømning  på  370  m,  sjipning  eller  løb  på 
stedet  med  75  trin  pr.  min.  i  15  min.  Man 
kunne  også  deltage  i  holdsport,  dyrke 
badminton  eller  tennis  i  30  min. 

Hver  gang  man  udførte  én  af  disse  discip- 
Uner,  opnåede  man  1  point. 

Ved  årets  udgang  skulle  man  have  200 
point  for  at  opnå  BRONZE,  300  point  for 
SØLV  og  400  point  for  GULD. 

Desværre  viste  det  sig,  at  kravene  var  for 
hårde,  og  kun  få  kunne  gennemføre  pro- 
grammet. Dem  er  der  derfor  grund  til  at 
hædre. 


Jeg  kender  søskende,  som  dagligt  løb  2,4 
km  på  arbejde  og  hjem  igen,  og  søskende 
som  tog  cyklen  i  stedet  for  bilen,  og  dermed 
scorede  deres  point. 

Vi  glædes  over  de  søskende,  som  deltog 
og  gennemførte,  -  og  vi  ønsker  at  hædre  jer, 
udover  det  diplom  I  allerede  har  modtaget, 
med  at  opføre  resultatlisten  her  i  Stjernen. 

Guld 

Carl  Johan  Grabe,  Niels  Jørgen  Grabe, 
Søren  Nørgaard,  (alle  fra  Esbjerg  ward) 
Steffen  W.  Poulsen,  Edmund  Nielsen,  Arne 
Jensen,  Robert  Nielsen,  Detlef  Riedel,  (alle 
fra  Odense  ward)  Bent  Bisgaard,  Fredericia 
ward,  Birgitte  Lyberth,  Dagmar  Henrichsen 
(fra  Århus  gren). 

Sølv 

Kirsten  Grabe,  Esbjerg  ward 
Palle  Rosenkilde,  Horsens  gren. 

Bronze 

Inge  Lise  Grabe,  Esbjerg  ward 
Lars  Horneman,  Odense  ward 
Daryle  E.  Pedersen,  Århus  gren. 

»Gamle  ugle« 

Kirkens  unge  bidrager  til  »Flygtning  81« 


af  Erik  Andersen,  København  3.  ward 


Ved  tidligere  indsamlinger  til  fordel  for 
flygtninge  har  kirkens  unge  været  med  til 
husstandsindsamlinger,  men  da^indsamlin- 
gen  i  år  faldt  på  en  søndag,  måtte  man 
melde  fra.  1  stedet  for  henvendte  jeg  mig  til 
sekretæren  for  komiteen  i  Gladsaxe  kom- 
mune, som  er  en  af  mine  kolleger,  og  tilbød 
at  skaffe  nogle  unge  medlemmer,  som  kunne 
bidrage  til  underholdningen  ved  de  forskel- 
lige arrangementer,  der  skulle  danne  optakt 
til  indsamlingsdagen. 

»Girl  Ambassadørs«,  der  består  af8  piger 
fra  København  1.  og  3.  ward,  medvirkede 
ved  en  gallaforestilling  i  Gladsaxe  Bio,  hvor 


Pigegruppen  »Girl  Ambassadors«fra  Mor- 
monkirken  synger  uddrag  fra  »Sound  af 
Music«.  Det  gør  de  godt. 

(Bagsværd  Folkeblad,  påsken  1981) 


Trods  bidende  kulde  gennemførte  folkedansere  fra  Mormonkirken  en  opvisning  i  festlige 
western-folkedanse  på  pladsen  ved  rådhuset.  Desværre  fandt  mange  det  for  koldt  at 
overvære  underholdningen.  (Lokalavisen  for  Bagsværd  og  Vanløse,  6.  maj  1981) 

bl.a.  Lise  Ringheim,  Poul  Reichard,  Tom 
McEwan  og  andre  berømtheder  optrådte. 
Efter  at  have  sunget  3  sange  sluttede  pigerne 
af  med  »Jeg  er  Guds  kære  barn«  -  alt  sam- 
men sunget  flerstemmigt  og  a  capella. 
Pigerne  fik  stort  bifald  og  senere  ros  af 
kulturminister  Lise  Østergaard  og  borgme- 
ster Tove  Smidth. 


En  uge  senere  optrådte  stavens  dygtige 
folkedansere  i  en  halv  time  på  pladsen  ved 
Gladsaxe  Rådhus.  I  den  bidende  kulde  med 
hagl  dansede  pigerne  og  drengene  sig  varme 
og  blev  fortjent  belønnet  af  et  trofast 
publikum,  der  klappede  sig  lune  og  holdt 
ud  indtil  enden. 


Jeg  lagde  planer  om  at  modernisere  mit 
hjem,  men  en  kvinde  fra  Vietnam  hviskede 
til  mig: 
»Jeg  har  intet  hjem«. 

Jeg  drømte  om  at  købe  et  sommerhus  på 
landet,  men  et  flygtningebarn  gentog  græ- 
dende: 

»Jeg  har  intet  land«. 

Jeg  besluttede  mig  til  at  købe  en  ny  vaske- 
maskine, men  så  hørte  jeg  en  fattig  kvinde 
sige: 

»Jeg  har  ingenting  at  vaske«. 

Jeg  ønskede  mig  et  nyt  køleskab,  så  jeg 
bedre  kunne  opbevare  min  mad,  men  fra 
fjerne,  nødstedte  lande  lød  barnestemmer, 
som  sagde: 

»  Vi  har  intet  at  spise«. 

Så  bestilte  jeg  en  ny  bil  til  glæde  for  mig  selv 
og  mine  kære,  men  da  mødte  jeg  en  arabisk 
mors  blik,  og  hun  hviskede: 
»Alle  i  min  familie  er  døde«. 

Sandelig  siger  jeg  eder:  Hvad  I  har  gjort 
imod  en  af  mine  mindste  brødre  dér,  har  I 
gjort  imod  mig.  (Matt.  25,  40). 

stav  kårer  »Mr.  Missionær« 


Den  18.  februar  1981  mødtes  mere  end  900 
medlemmer  af  Salt  Lake  Monument  Park 
staven  for  at  hylde  én  af  deres  egne  -  ældste 
LeGrand  Richards  fra  De  tolv  Apostles 
kvorum,  som  kort  forinden  havde  fejret  sin 
95  års  fødselsdag.  Adskillige  generalautori- 
teter var  mellem  gratulanterne.  På  billedet 
ses  ældste  LeGrand  Richards,  som  siddende 
hilser  på  ældste  Joseph  B.  og  søster  Wirthlin 
(som  vi  her  i  Danmark  husker  som  områ- 
deadministrator for  Europa  -  før  ældste 
Hales  og  ældste  Burton). 
Ved  festen  blev  der  vist  en  30  minutters 


video  film  om  ældste  Richards  liv,  mission 
og  familie.  En  mandskvartet  sang  nogle  af 
hans  yndlingssange,  og  en  af  hans  sønner 
holdt  tale  for  ham. 

Bevæget  til  tårer  udtrykte  det  ældste 
levende  medlem  af  De  tolv  Apostles  kvorum 
sin  kærlighed  og  påskønnelse  for  sine 
søskende  i  staven.  »Jeg  kender  alle  de  hellige 
i  hele  kirken  -  ikke  af  navn  men  gennem 
tro,«  sagde  ældste  Richards  i  sit  svar  på  en 
hyldesttale,  som  kårede  ham  til  »Mr. 
Missionær«. 

(Fra  Church  News) 

Hjemmelærerkammerater  i  50  år 


Hver  eneste  måned  udfører  Ernest  L.  Sni- 
der,  72  år,  og  Edwin  S.  Brown,  7 1  år,  deres 
hjemmelærerarbejde  sammen. 

Det  eneste,  der  er  usædvanligt  ved  det, 
er,  at  det  har  de  gjort  i  over  50  år. 

De  har  begge  boet  i  Poplar  Grove  ward. 
Salt  Lake  Pioneer  stav  hele  deres  liv.  De  er 
vokset  op  sammen  og  har  gået  i  skole  sam- 
men, men  broder  Brown  var  uaktiv  i  kirken 
og  broder  Snider  var  ikke  medlem. 

I  1930  blev  broder  Snider  døbt,  og  han 
blev  kaldet  som  hjemmelærer  og  fik  sin 
uaktive  ven  som  hjemmelærerkammerat, 
og  lige  siden  har  de  holdt  sammen. 

Da  broder  Snider  blev  kaldet  som  biskop 
i  begyndelsen  af  40'erne,  sagde  han:  »Som 
biskop  har  jeg  myndighed  til  at  bestemme, 
hvem  jeg  vil  gå  med  som  hjemmelærer- 
kammerat, så  jeg  beholder  dig«.  Broder 


Snider  var  biskop  i  8  år. 

I  1970  blev  broder  Brown  kaldet  som 
biskop,  så  han  sagde:  »Hvis  vi  kunne  være 
hjemmelærerkammerater,  da  du  var  biskop, 
kan  vi  også  være  det,  når  jeg  er«.  Broder 
Brown  var  også  biskop  i  8  år. 

Naturligvis  har  de  i  årenes  løb  besøgt 
skiftende  familier,  men  én  af  deres  nuvæ- 
rende familier  har  de  dog  haft  i  20  år. 

De  er  begge  pensionerede  nu,  og  de  og 
deres  hustruer  kommer  en  del  sammen.  De 
siger:  »Vi  ville  slet  ikke  vide,  hvad  vi  skulle 
stille  op,  hvis  vi  ikke  kunne  være  hjemme- 
lærerkammerater mere«. 

Men  én  ting  er  stadig  et  problem  for  dem: 
De  kan  ikke  blive  enige  om,  hvem  der  er 
senior-  og  hvem,  der  er  juniorkammerat! 

(Fra  Church  News) 

Sådan  ser  der  ud  i  Slagelse 


Kirkebygningens  adresse:  Østre  Allé  1,  4200  Slagelse. 

Grenspræsidentens  adresse:  Leif  Petersen,  Ægirsvej  14,  4200  Slagelse.  -  Tlf. :  03-53  32  96. 

Mødetider  om  søndagen: 

kl.  9.15  Nadvermøde 

kl.  10.35    Søndagsskole  og  Primary 

kl.  11.25    Organisations- og  kvorumsmøder 

